ნიკოლოზ აფხაზი (მდივანბეგი)
ნიკოლოზ ივანეს ძე აფხაზი (დ. 1749 — გ. 1806 წლის შემდეგ) — მდივანბეგი, მხატვარი. მოხატა ანანურის ტაძარი, პლატონ იოსელიანის ცნობით, მრავალი წიგნი „შეამკო მხატვრობებითა მშვენივრად ნახატითა, ოქროსა და ვერცხლის ნახატითა“. აღიზარდა მესხიშვილებთან. იყო რუსეთში გიორგი XII-ის დესპანი, მისი კარის მხატვარი. ცოლად ჰყავდა სოფიო ნიკოლოზის ასული გურამიშვილი, გიორგი XII-ის ნათლული. ჰყავდა სამი ვაჟი: ივანე აფხაზი (დ. 1785 ― გ. 1831) — გენერალ-მაიორი; გიორგი (ეგორ, შანშე; დ. დაახლ. 1795 ― გ. 1826) — ქართველ გრენადერთა პოლკის შტაბსკაპიტანი, დაიღუპა ლეკებთან ბრძოლაში; ანტონი (დ. 1805/1806 ― გ. 1837) — პოდპორუჩიკი, 1832 წლის შეთქმულების მონაწილე.